CELEX: 32019L0174
Language: mt
Date: 2018-11-16 00:00:00
Title: Direttiva Delegata tal-Kummissjoni (UE) 2019/174 tas-16 ta' Novembru 2018 li temenda, għall-finijiet ta' adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta' eżenzjoni għaċ-ċomb fil-ħġieġ tal-kristall kif iddefinit fid-Direttiva tal-Kunsill 69/493/KEE (Test b'rilevanza għaż-ŻEE.)

5.2.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 33/20
               
            
         DIRETTIVA DELEGATA TAL-KUMMISSJONI (UE) 2019/174
         tas-16 ta' Novembru 2018
         li temenda, għall-finijiet ta' adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta' eżenzjoni għaċ-ċomb fil-ħġieġ tal-kristall kif iddefinit fid-Direttiva tal-Kunsill 69/493/KEE
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta' Ġunju 2011 dwar ir-restrizzjoni tal-użu ta' ċerti sustanzi perikolużi fit-tagħmir elettriku u elettroniku (1), u b'mod partikolari l-Artikolu 5(1)(a) tagħha,
         Billi:
         
                     (1)
                  
                  
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta' dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.
                  
               
                     (2)
                  
                  
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE (kategoriji 1 sa 11) huma elenkati fl-Anness I ta' dik id-Direttiva.
                  
               
                     (3)
                  
                  
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. Iżda l-użu taċ-ċomb fil-ħġieġ tal-kristall kif iddefinit fl-Anness I (il-Kategoriji 1, 2, 3 u 4) tad-Direttiva tal-Kunsill 69/493/KEE (2) kien eżentat mir-restrizzjoni u bħalissa hu elenkat fl-entrata 29 tal-Anness III tad-Direttiva2011/65/UE. Għall-kategoriji 1 sa 7 u 10, l-iskadenza ta' dik l-eżenzjoni kienet il-21 ta' Lulju 2016.
                  
               
                     (4)
                  
                  
                     Il-Kummissjoni rċeviet applikazzjoni għal tiġdid ta' dik l-eżenzjoni qabel il-21 ta' Jannar 2015, skont l-Artikolu 5(5) tad-Direttiva 2011/65/UE. L-eżenzjoni tibqa' valida sakemm tkun ġiet adottata deċiżjoni dwar dik l-applikazzjoni.
                  
               
                     (5)
                  
                  
                     L-ossidi taċ-ċomb (PbO jew Pb3O4) jintużaw bħala intermedju għas-sinteżi kimika tal-ħġieġ tal-kristall biċ-ċomb (LCG). L-LCG jintuża fit-tagħmir elettriku u elettroniku għax bil-kombinazzjonijiet uniċi tagħhom tal-proprjetajiet tal-ipproċessar (il-ħin tat-tibrid, il-firxa operatorja), ottiċi (l-indiċi refrattiv u t-tifrix) u dekorattivi (l-ebusija ta' Vicker), tkun tista' ssir il-manifattura ta' oġġetti elettriċi u elettroniċi li ma jistgħux isiru mod ieħor, fosthom luminarji u linef speċifiċi, mirja u arloġġi elettrifikati, inkwatri diġitali jew materjal tal-bini (blokki mdawla).
                  
               
                     (6)
                  
                  
                     Sostituzzjoni jew tneħħija taċ-ċomb fil-ħġieġ tal-kristall għadhom mhumiex prattiċi mil-lat xjentifiku jew tekniku minħabba n-nuqqas ta' sostituti affidabbli. L-eżenzjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 tal-Parlament Ewropew u tal-Kunsill (3). Għaldaqstant jenħtieġ li l-eżenzjoni għall-użu taċ-ċomb fil-ħġieġ tal-kristall kif iddefinit fl-Anness I (il-Kategoriji 1, 2, 3 u 4) tad-Direttiva tal-Kunsill 69/493/KEE tiġġedded għall-kategoriji 1 sa 7 u 10.
                  
               
                     (7)
                  
                  
                     Peress li, għall-applikazzjonijiet ikkonċernati, għad ma hemm l-ebda alternattiva disponibbli fis-suq jew aktarx mhux se jkun hemm alternattivi disponibbli fis-suq fil-futur qrib, jenħtieġ li tiġġedded l-eżenzjoni għall-kategoriji 1 sa 7 u 10 għall-perjodu massimu ta' ħames snin sal-21 ta' Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.
                  
               
                     (8)
                  
                  
                     Għall-kategoriji l-oħra għajr il-kategoriji 1 sa 7 u l-kategorija 10, l-eżenzjoni attwali tibqa' valida għall-perjodi ta' validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta' ċarezza, jenħtieġ li d-dati tal-iskadenza jiżdiedu fl-Anness III ta' dik id-Direttiva.
                  
               
                     (9)
                  
                  
                     Għalhekk jenħtieġ li d-Direttiva 2011/65/UE tiġi emendata skont dan,
                  
               ADOTTAT DIN ID-DIRETTIVA:
         
            Artikolu 1
            L-Anness III tad-Direttiva 2011/65/UE hu emendat kif stabbilit fl-Anness ta' din id-Direttiva.
         
         
            Artikolu 2
            
               1.   L-Istati Membri għandhom jadottaw u jippubblikaw, sa mhux iktar tard minn mid-29 ta' Frar 2020 il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva. Għandhom jikkomunikaw minnufih lill-Kummissjoni t-testi ta' dawk id-dispożizzjonijiet.
               Dawn għandhom japplikaw dawk id-dispożizzjonijiet mill-1 ta' Marzu 2020.
               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.
            
            
               2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.
            
         
         
            Artikolu 3
            Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Artikolu 4
            Din id-Direttiva hija indirizzata lill-Istati Membri.
         
         
            Magħmul fi Brussell, is-16 ta' Novembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 174, 1.7.2011, p. 88.
         
            (2)  Id-Direttiva tal-Kunsill 69/493/KEE tal-15 ta' Diċembru 1969 dwar l-approssimazzjoni tal-liġijiet tal-Istati Membri li jirrelataw mal-ħġieġ tal-kristall (ĠU L 326, 29.12.1969, p. 36).
         
            (3)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH) u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).
      
      
         
            ANNESS
            Fl-Anness III, l-entrata 29 hija sostitwita b'dan li ġej:
            
               
                           “29
                        
                        
                           Iċ-ċomb fil-ħġieġ tal-kristall kif iddefinit fl-Anness I (il-Kategoriji 1, 2, 3 u 4) tad-Direttiva tal-Kunsill 69/493/KEE (*1)
                           
                        
                        
                           Jiskadi fi:
                           
                                       —
                                    
                                    
                                       il-21 ta' Lulju 2021 għall-kategoriji 1 sa 7 u 10;
                                    
                                 
                                       —
                                    
                                    
                                       il-21 ta' Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta' monitoraġġ u ta' kontroll industrijali;
                                    
                                 
                                       —
                                    
                                    
                                       il-21 ta' Lulju 2023 għall-kategorija 8, l-apparat mediku dijanjostiku in vitro;
                                    
                                 
                                       —
                                    
                                    
                                       il-21 ta' Lulju 2024 għall-kategorija 9, l-istrumenti ta' monitoraġġ u ta' kontroll industrijali, u għall-kategorija 11.
                                    
                                 
                     
            
               (*1)  Id-Direttiva tal-Kunsill tal-15 ta' Diċembru 1969 69/493/KEE dwar l-approssimazzjoni tal-liġijiet tal-Istati Membri li jirrelataw mal-ħġieġ tal-kristall (ĠU L 326, 29.12.1969, p. 36).”